AS พุ่งเกือบ 14% ลุ้นปี 60 พลิกมีกำไร หลังปรับโครงสร้างบ.ย่อยทั้งในและตปท.
AS แรงต่อเนื่อง! ลุ้นปี 60 พลิกกลับมามีกำไร หลังปรับโครงสร้างบริษัทย่อยทั้งในและตปท. ล่าสุด ณ เวลา 10.58 น. ราคาอยู่ที่ 2.22 บาท บวก 0.27 บาท หรือ 13.85% สูงสุดที่ 2.42 บาท ต่ำสุดที่ 2.18 บาท มูลค่าซื้อขายที่ 18.92 ล้านบาท

19 ธ.ค. 2559

ผู้สื่อข่าวรายงานว่า ราคาหุ้นบริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 10.58 น. ราคาอยู่ที่ 2.22 บาท บวก 0.27 บาท หรือ 13.85% สูงสุดที่ 2.42 บาท ต่ำสุดที่ 2.18 บาท มูลค่าซื้อขายที่ 18.92 ล้านบาท ขณะที่ดัชนีตลาดหุ้นไทยโดยรวมบวก 0.05%

นางรัตนา มะโนมงคลกุล รองกรรมการผู้จัดการ บริษัท เอเชียซอฟท์ คอร์ปอเรชั่น จำกัด (มหาชน) หรือ AS เปิดเผยว่าคาดว่าผลการดำเนินงานของบริษัทจะสามารถพลิกกลับมามีกำไรสุทธิได้ตั้งแต่ปี 60 เป็นต้นไป หลังจากที่มีผลขาดทุนสุทธิตั้งแต่ปี 57 ขณะที่ในงวด 9 เดือนแรกปีนี้มีผลขาดทุนสุทธิ 149.74 ล้านบาท ลดลงจากช่วงเดียวกันของปีก่อนที่มีผลขาดทุน 197.78 ล้านบาท โดยมองว่าในปีหน้าจะกลับมามีกำไรใกล้เคียงกับปี 55 ที่ทำได้ราว 294 ล้านบาท และจะทำให้ผลขาดทุนสะสมที่มีอยู่ราว 1,000 ล้านบาท ปรับตัวลดลงอีกด้วย
ทั้งนี้ การที่ผลการดำเนินงานจะกลับมามีกำไรเนื่องจากบริษัทได้ปรับโครงสร้างบริษัทย่อยทั้งในและต่างประเทศ โดยขาย ,โอน และเลิกกิจการ เพื่อให้การบริหารจัดการมีความคล่องตัว เพิ่มประสิทธิภาพและประหยัดค่าใช้จ่าย  ซึ่งในช่วงที่ผ่านมาได้ขายหุ้นบริษัทย่อยในประเทศเวียดนาม ที่ถืออยู่ 100% มูลค่า 47,000 เหรียญสหรัฐฯ คาดว่าจะสามารถบันทึกเข้าเป็นกำไรในช่วงไตรมาส 4/59 และน่าจะทำให้ผลการดำเนินงานในไตรมาส 4/59 มีผลขาดทุนสุทธิลดลงด้วย
อย่างไรก็ตามหลังจากนี้ก็จะเดินหน้าเลิกบริษัทที่ไม่ก่อให้เกิดรายได้ หรือขายหุ้น หรือควบรวมบริษัทระหว่างบริษัทย่อยด้วยกัน เพื่อลดความซับซ้อนของธุรกิจ โดยสัดส่วนรายได้จากต่างประเทศและในประเทศ จะยังคงเป็น 50:50